Társadalmi ellenállásra szólít fel a Magyar Szociális Fórum Szociális Kerekasztala

    A Magyar Szociális Fórum – Szociális Kerekasztal elítéli Gyurcsány Ferenc kormányának döntését a bérek befagyasztásáról, a reálbérek és a nyugdíjak jelentős csökkentéséről. Felháborítóan igazságtalannak, gyalázatosnak tartjuk ezt a lépést azokkal szemben, akik nem tehetnek sem a nemzetközi, sem a hazai pénzügyi válságról, hiszen egész életükben dolgoztak, vagy dolgoznak ma is.
     Felhívjuk a magyar társadalom figyelmét arra, hogy a kormány kizárólag a dolgozó és a nélkülöző rétegekkel akarja megfizettetni a szükséges pénzügyi stabilitás árát. Teljes mértékben felmenti a pénztőkét, a spekulatív tőkét az alól, hogy vállalja az általa előidézett válság következményeit, és anyagi terheit. Ez a politika a globális pénzügyi érdekeket szolgálja a nemzeti érdekek rovására. Nem enyhíti, hanem elmélyíti a magyar társadalom válságát, mert a közösségi gondok orvoslása helyett a válsággal küszködő tőkés rend konszolidálására irányul - összhangban azokkal a feltételekkel, amelyekkel a Nemzetközi Valutaalap, az Európai Unió és a Világbank hitelkeretet biztosít Magyarországnak. Ez a politika gazdasági leépüléshez, elszegényedéshez, deklasszálódáshoz fog vezetni, dolgozók tízezrei válnak munkanélkülivé, tovább duzzasztva mindennapos megélhetési gondokkal küszködő honfitársaink 3-4 milliós seregét. Ha hagyjuk, akkor a globális tőkeérdek a kizsákmányolás és az elnyomás fokozásával fogja megteremteni saját pénzügyi egyensúlyát Magyarországon.
     A Magyar Szociális Fórum – Szociális Kerekasztal társadalmi ellenállásra szólít fel ezzel a politikával szemben. Az MSZF-SZK a dolgozók, a nyugdíjasok, a nélkülözők oldalán áll. A kormány antiszociális politikájával olyan rendszerkorrekciós társadalompolitikát szegez szembe, amelynek lényege a gazdasági növekedés előmozdítása, a nemzeti ipar és mezőgazdaság fejlesztése többek között adócsökkentéssel, a hazai szükségletek kielégítése a foglalkoztatás növelésével, az elosztási viszonyok módosítása a dolgozó társadalom javára. Az államnak felül kell vizsgálnia a transznacionális trösztökkel kötött megállapodását, hogy profitjuk nagyobb része maradjon az országban és szolgálja a nemzeti felemelkedést.
    A magyar társadalom jövőjére árnyékot vető súlyos helyzetben a Magyar Szociális Fórum – Szociális Kerekasztal megerősíti elkötelezettségét a dolgozó és a nélkülöző társadalom mellett. Teljes szolidaritásunkról és támogatásunkról biztosítjuk a bérből és fizetésből élőket, különösen a közalkalmazottakat, a nyugdíjasokat, a dolgozók és a nyugdíjasok érdekeit védő szakszervezeteket, civil fórumokat. Arra bíztatjuk őket, hogy ne nyeljék le, amit velük művelnek, ne hagyják átmenni ezeket a gyalázatos intézkedéseket, hanem álljanak ki magukért, családjaikért, gyermekeikért. Követeljék meg emberi és társadalmi jogaik tiszteletben tartását, fogjanak össze egymással, közös akarattal hozzanak létre egy olyan új társadalmi szövetséget, amely őket szolgálja.
   A Magyar Szociális Fórum – Szociális Kerekasztal Civil Nemzeti Csúcsra hív mindenkit, aki hozzá hasonlóan gondolkodik és kész cselekvően is kiállni önmagáért és közösségéért. Civil Nemzeti Csúcsra szólítunk minden szervezetet és erőt, amely a fentiek szellemében kész egy új társadalompolitika hatalomra juttatására, amely az embert állítja középpontba a profit helyett. A Civil Nemzeti Csúcsot november 15-én tartjuk Budapesten a neoliberális politikával szembeni társadalmi ellenállás jegyében. 

A jelentkezéseket az alábbi címre kell eljuttatni:                                         szocialisforum@gmail.com

2008. október 30.

Jánosi Gábor                                      Sipos József                                 Simó Endre

A Magyar Szociális Fórum – Szociális Kerekasztal Koordinációs Bizottságának nevében

Sajtókontakt: 06-30-5927371